**С Т А Н О В И Щ Е**

*за дисертационен труд* за придобиване на образователната и научна степен „доктор“

в професионално направление 4.6. Информатика и компютърни науки,

научна специалност: 01.01.12 Информатика

*с автор* Ина Асенова Найденова,

*на тема* "Приложение на Data Warehouse системи за разкриване на знания: Разреденост на данните в многомерния аналитичен модел"

*с научен ръководител* доц. д-р Калинка Калоянова

Становището е изготвено от проф. д-р Нели Манева, ИМИ БАН, София съгласно Заповед РД 38-436/02.10.2012г. на Ректора на СУ „Св. Климент Охридски“ и въз основа на ЗРАСРБ, Правилника за прилагане на ЗРАСРБ, Правилника за условията и реда за придобиване на научни степени и за заемане на академични длъжности във ФМИ на СУ “Св. Климент Охридски” и указанията за изготвяне на рецензии и становища от членове на научни журита и за документите в електронен вид, подавани от кандидата по процедури за академични длъжности и научни степени на ФМИ - СУ “Св. Климент Охридски”.

**1. Обща характеристика и оценка на дисертацията**

Дисертационният труд се състои от увод, пет глави, заключение, библиография и приложения, представени общо в 145 страници, съдържащи средно повече от стандартните 30 реда и формиращи приемлив по обем материал. Стилът на изложението е стегнат и точен, а добре оформените и уместно използвани таблици и фигури подобряват четимостта и разбираемостта на работата.

Без съмнение, темата на дисертацията на Ина Найденова е актуална. Това се потвърждава, например, и от факта, че на проведения от 21-25 октомври IT Expo’12 симпозиум на изследователския център Gartner, проблемът за големите съвкупности от данни, тяхното съхраняване и ефективно използване е споменат на ***трето място*** в списъка на десетте най-важни тенденции в развитието на ИКТ през следващите 5 години. Очакваното значително нарастване (от 30-60%) на данните, натрупвани от различните организации, обуславя навременността и потенциалната полезност на предлагания в дисертацията подход.

Като автор на становище, ще се спра само на констатации, които са съществени за оценката на дисертацията и могат да бъдат основание за заключението ми.

Считам, че актуалното състояние на проблема за използване на многомерните модели в складовете от данни и методите за ефективно съхранение и извличане на данни в аналитични системи, се познава добре от дисертантката. Според библиографията, проучената при разработването на темата литература включва 97 заглавия, които са подходящо цитирани в текста на дисертацията. Добро впечатление ми направи фактът, че за публикациите от Интернет е посочена и датата на последното посещение на съответните сайтове, която за повечето от тях е през 2011 или 2012г.

В началото на дисертацията е формулирана основната цел, за постигането на която са набелязани конкретни задачи, следвайки естествената последователност: проучване на състоянието, идентифициране на проблеми, върху които да се фокусира изследването и за които може да се предложат по-добри решения, и експериментално валидиране на резултатите.

Приносите, разделени в две групи (научни и научно приложни, приложни), съответстват на поставената цел и са осъществени чрез произтичащите от целта добре определени (по обхват и изпълнимост) задачи. Всички формулирани приноси са съдържателни, като искам изрично да отбележа, че постигането им е изисквало висока научна квалификация и сериозни усилия за предоляване на методологически и технически трудности. Давам ***положителна*** оценка на *подхода* към решаване на проблема и *на постигнатите резултати.*

**2. Публикации и цитирания, степен на самостоятелност на приносите**

Дисертантката е публикувала 5 статии на английски език, които представят резултатите от изследванията й и са свързани с основните Глави 3, 4 и 5 на дисертацията. Две публикации са в международни научни списания и 3 в сборници от международни конференции, 2 от публикациите са самостоятелни, в три дисертантката е първи съавтор. Присъствала съм и на доклад на г-жа Найденова пред Националния семинар по информатика в ИМИ и въз основа на личните ми впечатления от представянето и отговорите й на поставените въпроси, нямам съмнения, че основният принос за отразените в публикациите резултати е неин.

Посочени са **2** цитирания на статии, свързани с дисертацията, в проследими пубрикации на други автори.

**3. Критични бележки и препоръки**

Със задоволство констатирам, че *всички мои забележки*, направени по време на предзащитата и касаещи стилови и правописни грешки, необходимостта от някои терминологични уточнения, изброяване на изнесени доклади и посочване на възможни насоки за продължаващи изследвания, *са отчетени* в окончателната версия на дисертацията.

Препоръчвам на г-жа Найденова да продължи започнатите изследвания с проучване на приложимостта на подходи, използвани в сходни области, например за съхраняване на разредени матрици или за запълване на срезове с автоматично генерирани „почти“ достоверни стойности.

**4. Авторефератът отговаря по обем и съдържание на изискванията за точно, пълно и сбито отразяване на дисертацията.**

**ЗАКЛЮЧЕНИЕ**

Смятам, че представената дисертация **отговаря напълно на изискванията** на ЗРАСРБ, ПЗРАСРБ и ПЗРАСРБ на СУ и ФМИ – СУ и **УБЕДЕНО** препоръчам на научното жури **да присъди на дисертантката Ина Асенова Найденова образователната и научна степен „Доктор"** в област на висше образование 4.0. Природни науки, математика и информатика, професионално направление 4.6. Информатика и компютърни науки, научна специалност 01.01.12. Информатика (Бази от данни).

14.12.2012 Член на жури:………………………

София /Нели Манева/